આર્કિટેક્ચરની NATAનું પરિણામ જાહેર કર્યા બાદ પાછું ખેંચાતા વિદ્યાર્થીઓ ચિંતિત
નવગુજરાત સમય | Publish Date: Jun 6 2018 12:07AM
ડિગ્રી આર્કિટેક કોલેજમાં પ્રવેશ માટે નેશનલ કાઉન્સિલ ઓફ આર્કિટેક્ચર દ્વારા લેવાયેલી નાટાનું પરિણામ ગઇકાલે જાહેર કર્યા બાદ આજે અચાનક પાછું ખેંચી લેવાયું હતું. કયા કારણોસર પરિણામ પાછું ખેંચી લેવાયું તે અંગે પણ વિદ્યાર્થી-વાલીઓને કોઇપણ પ્રકારની જાણ ન કરતાં દ્વિધાભરી સ્થિતિ ઊભી થઇ હતી. જે વિદ્યાર્થીઓએ પોતાના સ્કોર મેળવી લીધા હતા તેમને હવે નવેસરથી સ્કોર મળશે તેવું કહેવામાં આવતાં સમગ્ર પરિણામ તૈયાર કરવામાં અંદરખાને ભારે ગોટાળા થયા હોવાની દહેશત પણ વાલીઓ દ્વારા વ્યક્ત કરાઈ હતી.
દેશની જુદી જુદી આર્કિટેક કોલેજોની બેઠકોમાં પ્રવેશ લેવા માટે કાઉન્સિલ ઓફ આર્કિટેક્ચર (COA) દ્વારા નાટા નેશનલ એપ્ટિટયૂટ ટેસ્ટ ઇન આર્કિટેક્ચર લેવામાં આવે છે. આ વર્ષે તા.૨૯મી એપ્રિલે નાટા લેવામાં આવી હતી. જેનું પરિણામ હવે તા.૭મી જૂને જાહેર કરવાની જાહેરાત કરાઈ છે. મહત્વની વાત એ કે તા.૪ જૂનના દિવસે જ નાટાનું પરિણામ જાહેર કરી દેવાયું હતું. વિદ્યાર્થીઓએ પોતાના સ્કોર એટલે કે મેરિટકાર્ડ પણ જોઇ લીધા હતા. વિદ્યાર્થીઓને મળેલા પરિણામના આધારે કઇ કોલેજમાં પ્રવેશ મળશે તેનું વિશ્લેષ્ણ પણ શરૂ કરી દીધું હતું. આ સ્થિતિમાં અચાનક તા.૪ જૂન મોડી રાત્રે નાટાનું જાહેર કરાયેલું પરિણામ કાઉન્સિલ દ્વારા પાછું ખેંચી લેવાયું હતું. વિદ્યાર્થીઓએ સવારે ફરીવાર પોતાનું પરિણામ જોવા પ્રયાસ કર્યો ત્યારે એવું લખાણ જોવા મળ્યું કે અગાઉ જે પરિણામ આપવામાં આવ્યું છે તે રદ ગ‌ણવું કારણ કે કેટલાક વિદ્યાર્થીઓના ખોટા સ્કોરકાર્ડ અપલોડ થઇ ગયા છે.
નવું પરિણામ તા.૭મી જૂને જાહેર કરવામાં આવશે. કાઉન્સિલના અચાનક આ પ્રકારના નિર્ણયના કારણે દેશના હજારો વિદ્યાર્થીઓ અને વાલીઓને ભારે આંચકો લાગ્યો હતો. કારણ કે જાહેર કરાયેલા પરિણામ કરતાં હવે પછી જાહેર કરાનારા પરિણામ વિપરિત આવે તો શું કરવું ? તેની સમસ્યા ઊભી થઇ હતી. વાલીઓના કહેવા પ્રમાણે કયા કારણોસર પરિણામ જાહેર કર્યા પછી પાછું ખેંચવામાં આવ્યું તે અંગે કોઇ સત્તાવાર સ્પષ્ટતા પણ કરવામાં આવી નથી. મહત્વની વાત એ કે કાઉન્સિલનું સંચાલન દિલ્હીથી થતું હોવાના કારણે ગુજરાત સહિતના રાજયોના વિદ્યાર્થીઓ-વાલીઓએ કયા કારણોસર પરિણામ રદ કરાયું છે તેની જાણકારી અથ‌વા તો ફરિયાદ કરવા કયાં જવું તેની પણ કોઇ ખબર નથી. સમગ્ર દિવસ દરમિયાન વાલીઓ અને વિદ્યાર્થીઓ પરસ્પર હવે શું કરવું ? તેની ચર્ચા કરતાં જોવા મળ્યા હતા. ગુજરાતમાં પ્રવેશની કાર્યવાહી કરતી એડમિશન કમિટીના સત્તાધીશોને આ અંગે પૂછતાં તેઓ પાસે પણ કોઇ જાણકારી નહોતી.
ગુજરાતની 16000 બેઠક પર 24000નું રજિસ્ટ્રેશન થયું હતું
ગુજરાતમાં આર્કિટેકની ૧૬ હજાર જેટલી બેઠકો ઉપલબ્ધ છે. છેલ્લા બે વર્ષથી જે રીતે આર્કિટેકનો ક્રેઝ વધી રહ્યો છે તે જોતાં રજિસ્ટ્રેશનની સંખ્યામાં સતત વધારો થઇ રહ્યો છે. ફાર્મસીની જેમ આર્ક્ટિેકમાં પણ બેઠકો કરતાં વધારે વિદ્યાર્થીઓનું રજિસ્ટ્રેશન થઇ રહ્યું છે આ સ્થિતિમાં કાઉન્સિલ દ્વારા પરિણામ જાહેર કર્યા બાદ અચાનક પરિણામ રદ કરાતા હજારો વિદ્યાર્થી-વાલીઓના 'જીવ તાળવે ચોંટી' ગયા હતા.
મોટાપાયે ગેરરીતિની આશંકા : વાલીઓ
'નાટા' નું પરિણામ જાહેર કરાયા બાદ અચાનક પાછું ખેંચી લેવાની ઘટનાના કારણે વાલીઓએ મોટાપાયે ગેરરીતિની આશંકા વ્યક્ત કરી હતી. વાલીઓના કહેવા પ્રમાણે અમુક વિદ્યાર્થીઓના સ્કોર કાર્ડ ખોટા અપલોડ થઇ ચૂક્યા છે તેવો એકરાર કાઉન્સિલે કરી લીધો છે. આ સ્થિતિમાં કેટલાકના પરિણામ સુધારવા માટે પણ પરિણામ પાછું ખેચાયું હોવાની શકયતા નકારી શકાતી નથી.